D'acord amb la Llei 3/1988, de 4 de març, de protecció dels animals; la Llei 4/1989, de 27 de març, de conservació dels espais naturals i de la flora i la fauna silvestres; la Llei 40/1997, de 5 de novembre, sobre reforma de la Llei 4/1989, de 27 de març, de conservació dels espais naturals i de la flora i la fauna silvestres;
Vistes les ordres de 23 de novembre de 1994 i de 10 d'abril de 1997, per las quals s'amplien les relacions d'espècies protegides de Catalunya;
De conformitat amb el Reial decret 439/1990, de 30 de març, pel qual es regula el Catàleg Nacional d'Espècies Amenaçades, i amb l'Ordre de 9 de juny de 1999, per la qual s'inclouen al Catàleg Nacional d'Espècies Amenaçades determinades espècies de cetacis, d'invertebrats marins i de flora i per la qual altres espècies s'exclouen o canvien de categoria;
Considerada la necessitat de regular la captura en viu, la tinença i l'exhibició pública d'ocells fringíl·lids per a activitats tradicionals i atès que els consells territorials de Caça han informat aquesta regulació i que s'ha donat coneixement al Consell de Caça de Catalunya, segons estableixen els articles 4.b) i 6.a) del Decret 108/1985, de 25 d'abril;
A proposta de la Direcció General del Medi Natural i en ús de les atribucions que m'han estat conferides,
D'acord amb la normativa vigent i amb caràcter excepcional, les seccions de Conservació de la Natura poden autoritzar la captura en viu d'ocells fringíl·lids per a activitats tradicionals, d'acord amb les condicions i els requisits que s'estableixen en aquesta Ordre.
Només s'autoritzarà la captura en viu de les espècies següents: verdum (Carduelis chloris), cadernera (Carduelis carduelis), passerell comú (Acanthis cannabina) i pinsà comú (Fringilla coelebs).
D'aquestes espècies tan sols es capturaran mascles, amb un màxim de 5 per espècie i per dia autoritzat.
En cas de capturar una sola espècie, el nombre màxim permès és de 10 per dia autoritzat.
La resta d'espècies d'ocells han de ser alliberats immediatament, així com les femelles de les espècies autoritzades.
Captura, tinença i exhibició pública en concursos de cant
3.1 Per a la captura, la tinença i la participació en concursos de cant d'ocells fringíl·lids, cal complir les condicions següents:
Disposar de l'autorització nominal que preveu l'article 1 d'aquesta Ordre atorgada per les seccions de Conservació de la Natura, d'acord amb el que disposa l'article 4 d'aquesta Ordre.
Ser membre d'una societat d'ocellaires federada a la Federació Catalana de Caça i disposar d'un certificat, validat per la Federació Catalana de Caça, on el president de la societat ocellaire certifiqui la participació del membre de la societat en concursos oficials de cant.
Disposar de la targeta federativa de la Federació Catalana de Caça.
Disposar de la corresponent llicència de caça vigent o del document que a l'efecte s'estableixi.
3.2 Per a la captura en àrees de caça, a més de la documentació a què fa referència l'apartat anterior, cal l'autorització del titular de l'àrea de caça.
3.3 La captura en viu d'ocells fringíl·lids que preveu aquesta Ordre es pot exercir a l'interior de les zones de seguretat sempre que es disposi de la documentació que preveu l'article 3.1 d'aquesta Ordre i de l'informe previ favorable del promotor de les zones de seguretat declarades, amb excepció de la corresponent a la desembocadura del Gaià.
4.1 L'autorització és gratuïta, nominal, vàlida exclusivament per a la persona autoritzada, intransferible i la seva utilització s'ha de subjectar als condicionaments que estableix l'article 2 d'aquesta Ordre i als següents:
Només es capturaran ocells vius.
Queda totalment prohibida la utilització de qualsevol art o mitjà que pugui ocasionar la mort dels ocells.
L'autorització és excepcional i, a més de la captura, faculta la posterior tinença dels exemplars capturats i llur exhibició pública exclusivament en concursos de cant autoritzats i en les seus socials de les societats d'ocellaires.
L'autorització tindrà una validesa d'un any des de la data de la seva expedició.
4.2 La Federació Catalana de Caça recopilarà els resultats de les captures individuals realitzades tenint en compte les autoritzacions atorgades i els remetrà a la Direcció General del Medi Natural en un termini de dos mesos comptats a partir de la finalització del període hàbil de captures.
4.3 La captura, la tinença i l'exhibició pública dels ocells fringíl·lids s'ha d'acreditar mitjançant la documentació a què fa referència l'article 3.
Es prohibeix qualsevol altra actuació, activitat o transacció relacionada amb ocells fringíl·lids.
Resta expressament prohibida la comercialització de qualsevol ocell fringíl·lid.
4.4 Atès el caràcter excepcional de les autoritzacions que preveu l'article 1 d'aquesta Ordre, l'incompliment de qualsevol de les condicions que determinen l'atorgament de l'autorització i/o de la normativa vigent comportarà la seva immediata anul·lació i la corresponent denúncia dels fets així com la inhabilitació per capturar, tenir i exhibir públicament ocells fringíl·lids.
5.1 És permesa la captura d'ocells fringíl·lids amb xarxes abatibles perquè és un mètode no massiu i selectiu per a la captura d'ocells vius, que no es podrà utilitzar en cap tipus d'abeurador, natural o artificial.
5.2 Per facilitar la instal·lació de les xarxes abatibles durant el període hàbil, en els mesos de juliol i de setembre s'autoritzen les proves de les xarxes sobre el terreny entre les 10 i les 16 h.
Les xarxes només podran ser esteses amb les barrelles en els extrems; en aquest cas no es considera que s'està capturant.
És prohibit col·locar altres parts del sistema de captura.
5.3 El mètode de captura que permet l'article 33.3 de la Llei 3/1988, de 4 de març, únicament es podrà utilitzar en rams, sobre arbres o arbustos, i mai en abeuradors.
El període hàbil per a la captura dels ocells fringíl·lids d'acord amb el contingut d'aquesta disposició es fixa en els dies següents:
Mes d'octubre: dies 12, 14, 16, 17, 21, 23, 24, 28, 30 i 31.
Mes de desembre: dies 3, 4 i 5.
Concursos oficials d'ocells de cant
7.1 Als efectes d'aquesta Ordre es considera concurs oficial de cant la prova o conjunt de proves a les quals hi ha demostracions competitives dels exemplars mascles de les espècies capturables que estableix l'article 2 d'aquesta disposició i que estiguin degudament reglades d'acord amb la normativa vigent d'esports.
7.2 La Federació Catalana de Caça trametrà al Departament d'Agricultura, Ramaderia i Pesca la proposta de calendari anual dels concursos d'ocells de cant per tal que siguin autoritzats, d'acord amb la normativa vigent sobre concentracions d'animals vius a Catalunya.
Per recuperar la fauna ornitològica amb la finalitat de potenciar la lluita biològica contra les diverses plagues que afecten l'avellaner, queda prohibida la captura d'ocells fringíl·lids als termes municipals de Constantí, el Morell, Perafort, la Pobla de Mafumet, la Secuita i Vilallonga del Camp, a la comarca del Tarragonès; als termes municipals d'Alcover, els Garidells, la Masó, el Milà, el Rourell i Valls, a la comarca de l'Alt Camp; i als termes municipals de Reus i la Selva del Camp, a la comarca del Baix Camp.
9.1 L'incompliment del que estableix aquesta Ordre se sancionarà d'acord amb el que estableix la Llei 3/1988, de 4 de març, de protecció dels animals.
9.2 A efectes de fixar, quan sigui procedent, les oportunes indemnitzacions, els barems de valoració econòmica de les espècies capturables que estableix l'article 2 d'aquesta Ordre són els fixats per a les espècies catalogades amb categoria D per la Llei 3/1988, de 4 de març, de protecció dels animals, i l'Ordre de 8 d'octubre de 1991, sobre barems de valoració de les espècies de la fauna autòctona de Catalunya, protegida i cinegètica.
Es faculta la Direcció General del Medi Natural per modificar, mitjançant Resolució, el període hàbil i les espècies capturables, amb la finalitat de conservació de les espècies d'ocells fringíl·lids.
Barcelona, 21 de juliol de 1999